คาดในครึ่งปีเห็นความชัดเจนกองทุนโครงสร้างพื้นฐาน
กองทุนรวมโครงสร้างพื้นฐานยังอืด สคร.เผยภายในครึ่งปีจึงจะเห็นความชัดเจน
17 ก.พ. 2554

กองทุนรวมโครงสร้างพื้นฐานยังอืด สคร.เผยภายในครึ่งปีจึงจะเห็นความชัดเจน 
นายกุลิศ สมบัติศิริ ที่ปรึกษาด้านพัฒนารัฐวิสาหกิจ สำนักงานคณะกรรมการนโยบายรัฐวิสาหกิจ (สคร.) กล่าวว่า ภายในครึ่งปีแรกของปี 2554 จะเห็นความชัดเจนเกี่ยวกับการจัดตั้งกองทุนรวมโครงสร้างพื้นฐาน (Infrastucture Fund) ของการไฟฟ้าฝ่ายผลิตแห่งประเทศไทย (กฟผ.) ที่ต้องระดมทุนสำหรับเดินหน้าโครงการโรงไฟฟ้าที่อยู่ระหว่างการก่อสร้าง มูลค่าไม่ต่ำกว่า 5 พันล้านบาท และการประปานครหลวง (กปน.) ที่ระดมทุนในโครงการขยายโรงกรองน้ำฝั่งธนบุรี มูลค่า 5 พันล้านบาท
ในส่วนของ กปน. ขณะนี้ได้มีการแต่งตั้งธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เป็นที่ปรึกษาทางการเงินแล้ว ศึกษาความเป็นไปได้ของโครงการ ผลดี ผลเสียของการจัดตั้งกองทุน ก่อนจะนำเรื่องเสนอต่อคณะกรรมการ และจะมีการแต่งตั้งที่ปรึกษาทางการเงินต่อไป
นายกุลิศ กล่าวว่า ก่อนหน้านี้ได้มีการหารือกับคณะกรรมการกฤษฎีกาแล้ว และยืนยันว่าการจัดตั้งกองทุนดังกล่าวไม่ขัดกับพระราชบัญญัติว่าด้วยการให้เอกชนร่วมงานหรือดำเนินในกิจการของรัฐ พ.ศ. 2535 (พ.ร.บ. ร่วมทุน) เพราะเป็นเพียงการเข้ามาระดมเงินเพื่อไปลงทุนเท่านั้น
นอกจากนี้ หลังเกณฑ์ในการจัดตั้งกองทุนรวมโครงสร้างพื้นฐานก็ยังเปิดกว้างสำหรับภาคเอกชนที่สนใจ ซึ่งได้มีการสัมปทานโครงการลงทุนของภาครัฐให้สามารถจัดตั้งกองทุนดังกล่าวได้ด้วย ซึ่งที่ผ่านมาก็มีบริษัทเอกชนที่ดำเนินธุรกิจเกี่ยวกับพลังงานทดแทน พลังงานทางเลือกก็ได้แสดงความสนใจร่วมจัดตั้งกองทุนเข้ามา
อย่างไรก็ตาม ในส่วนของการยกร่าง พ.ร.บ. ร่วมทุนฉบับใหม่นั้น ขณะนี้อยู่ระหว่างการดำเนินงาน โดยคาดว่าในวันที่ 3 มี.ค. 2554 จะสามารถนำร่าง พ.ร.บ. ดังกล่าวเสนอให้คณะกรรมการเพื่อพิจารณาแนวทางการเพิ่มบทบาทภาคเอกชนในรูปแบบ PPP ที่มีนายไตรรงค์ สุวรรณคีรี รองนายกรัฐมนตรี เป็นประธาน พิจารณา ก่อนจะมีการทำประชามติ